Diari Oficial de la Generalitat Valenciana


Sumari del DOGV 6247, del 16-04-2010 (2010/3571)

Bases de les proves selectives per a la provisió de dues places d'agent del cos de la Policia Local de l'Ajuntament de Villanueva de Castellón.
-----------------------------------------------------------------------------------------------------------------------------------------------

### Dades del document

Número de DOGV
:   6247

Data del DOGV
:   16-04-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/3571


Data del document
:   22-03-2010

Organisme emissor
:   Ajuntament de Castelló

Tipus de document
:   Anunci

Descriptors 

:   * Castelló
    * concurs administratiu

Bases de les proves selectives per a la provisió de dues places d'agent del cos de la Policia Local de l'Ajuntament de Villanueva de Castellón. [2010/3571]  
Mitjançant Resolució d'Alcaldia de 22 de març de 2010 s'han convocat les proves selectives per a les places que a continuació es detallen i d'acord amb les bases següents:  
«Primera. Objecte de la convocatòria  
L'objecte de la present convocatòria és la provisió en propietat, de dues places d'agent de la policia local, cos de la policia local, escala bàsica, subescala serveis especials, categoria agent, corresponent al subgrup C1 del grup C de titulació acadèmica. La provisió d'estes places s'efectuarà, una pel torn lliure, mitjançant el procediment d'oposició, i l'altra mitjançant el torn de mobilitat per concurs de mèrits, de funcionaris de carrera de cossos de la policia local, escala bàsica, categoria agent de la policia local de la Comunitat Valenciana. Si la plaça oferida al torn de mobilitat no fóra coberta per este procediment de selecció, incrementarà la que haja de ser proveïda per oposició lliure.  
El nombre de places convocades pel procediment d'oposició lliure es podrà incrementar amb les vacants que es produïsquen abans de la realització de les proves, dins dels límits establerts legalment.  
Segona. Normes aplicables  
El procés selectiu s'ajustarà al que disposen les presents bases i, supletòriament, al que estableixen les normes següents:  
- Llei 7/2007, de 12 d'abril, de l'Estatut Bàsic de l'Empleat Públic.  
- Llei 30/1984, de 2 d'agost, de Mesures per a la Reforma de la Funció Pública.  
- Reial Decret Legislatiu 781/1986, de 18 d'abril; i totes les que dicte l'Estat fent ús de l'autorització continguda en l'article 168 del text esmentat.  
- Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció dels funcionaris d'administració local.  
- Reglament General d'Ingrés del Personal al Servei de l'Administració Estat i de Provisió de Llocs de Treball i de Promoció Professional dels Funcionaris Civils de l'Administració de l'Estat, aprovat pel Decret 364/1995, de 10 de març.  
- Text Refós de la Llei de la Funció Pública Valenciana, aprovat pel Decret Legislatiu de 24 d'octubre de 1995.  
- Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal Comprés en l'Àmbit d'Aplicació de la Llei de Funció Pública Valenciana.  
- Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana.  
- Decret 88/2001, de 24 d'abril, del Govern Valencià, pel qual s'estableixen les bases i els criteris generals uniformes per a la selecció, promoció i mobilitat de totes les escales i categories dels policies locals i auxiliars de la policia local de la Comunitat Valenciana.  
- Orde d'1 de juny 2001, de Conselleria de Justícia i Administracions Públiques, de desplegament del Decret 88/2001, pel qual s'estableixen les bases i els criteris generals uniformes per a la selecció, promoció i mobilitat dels policies locals de la Comunitat Valenciana, escala bàsica i auxiliars de policia.  
- Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i reconeixement mèdic.  
- Decret 89/2001, de 24 d'abril, del Govern Valencià, pel qual es desplega la disposició transitòria quarta de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana, sobre consolidació d'ocupació temporal del personal inclòs en l'àmbit de la llei esmentada.  
Tercera. Condicions dels aspirants  
Per a ser admesos a la realització de les proves selectives, els aspirants, hauran de reunir els següents requisits en la data en què acabe el termini de presentació d'instàncies i que es mantindran durant tot el procés selectiu.  
La titulació s'acreditarà mitjançant l'expedició dels títols corresponents per l'autoritat acadèmica competent. Esta mateixa autoritat podrà declarar també l'equivalència de títols i serà l'única competent per a fer eixa declaració d'equivalència. Els títols hauran d'estar degudament convalidats en la data de fnalització del termini de presentació d'instàncies.  
A) Requisits torn lliure.  
a) Tindre la nacionalitat espanyola.  
b) Tindre complits 18 anys, sense excedir de l'edat de 30 anys. Als sols efectes de l'edat màxima, es compensarà el límit amb els serveis prestats anteriorment a l'administració local com a policia local o auxiliar de policia local.  
c) Estar en possessió del títol de Batxiller Superior o equivalent o complides les condicions per a obtindre'l en la data en què finalitze el termini de presentació d'instàncies. L'equivalència haurà d'estar reconeguda per l'administració educativa competent i degudament acreditada pels aspirants.   
d) Estar en possessió del certificat oficial administratiu de coneixements de valencià corresponent al nivell de grau elemental, expedit per la Junta Qualificadora de Coneixements de Valencià.  
e) Tindre una estatura d'1,65 metres els homes i 1,60 metres les dones.   
f) No patir cap malaltia ni defecte físic que els impedisca el normal exercici de les funcions pròpies de la seua escala i categoria, d'acord amb el barem d'exclusions mèdiques establert a l'annex II de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per la selecció dels policies locals de la Comunitat Valenciana en les proves físiques, psicotècniques i de reconeixement mèdic (DOGV de 02.12.2005).  
g) No haver estat separat per mitjà d'expedient disciplinari del servei de l'Estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.  
h) Estar en possessió dels permisos que habiliten per a la conducció de vehicles de les classes B i A que permeta la conducció de motocicletes amb unes característiques de potència que no sobrepassen els 25 Kw o una relació potència/pes no superior a 0,16 Kw/Kg, així com el BTP, o equivalents.  
i) No trobar-se comprés en causa d'incompatibilitat de les contingudes en la Llei 53/1984.  
j) Comprometre's, en cas d'obtindre el nomenament, a jurar o prometre per la seua consciència i honor, complir fidelment les obligacions del càrrec amb lleialtat al rei, guardant i fent guardar la Constitució com a norma fonamental de l'Estat (Reial Decret 707/79, de 5 d'abril).  
B) Requisits torn de mobilitat.  
a) Ser funcionari de carrera de la categoria que es convoca, integrat en algun cos de la policia local, escala bàsica, categoria d'agent, de qualsevol dels municipis de la Comunitat Valenciana.  
b) Haver romàs, almenys, dos anys com a funcionari de carrera en el lloc de treball des del qual es concursa.  
c) Que queden menys de cinc anys per a passar a la situació de segona activitat.  
d) No patir cap malaltia ni defecte físic que els impedisca el normal exercici de les funcions pròpies de la seua escala i categoria, d'acord amb el barem d'exclusions mèdiques establert a l'annex II de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per la selecció dels policies locals de la Comunitat Valenciana en les proves físiques, psicotècniques i de reconeixement mèdic (DOGV de 02.12.2005).  
e) No trobar-se suspés ni inhabilitat en ferm per a l'exercici de funcions públiques. Si es produïx la suspensió o la inhabilitació amb posterioritat a la resolució del concurs de mobilitat, per un procediment iniciat amb anterioritat a la data de convocatòria del concurs, s'entendran anul·lades totes les actuacions respecte del dit aspirant.  
f) Estar en possessió dels permisos que habiliten per a la conducció de vehicles automòbils i motocicletes destinats al servei d'urgència o emergències.  
g) Estar en possessió del títol de Batxiller Superior o equivalent o complides les condicions per a obtindre'l en la data en què finalitze el termini de presentació d'instàncies. L'equivalència haurà d'estar reconeguda per l'administració educativa competent i degudament acreditada pels aspirants. I estar en possessió de la titulació corresponent al grau elemental de Coneixements de Valencià, expedida per la Junta Qualificadora de Coneixements de Valencià de la Generalitat Valenciana.  
h) No trobar-se comprés en causa d'incompatibilitat de les contingudes en la Llei 53/1984.  
i) Comprometre's, en cas d'obtindre el nomenament, a jurar o prometre per la seua consciència i honor, complir fidelment les obligacions del càrrec amb lleialtat al rei, guardant i fent guardar la Constitució com a norma fonamental de l'Estat (Reial Decret 707/79, de 5 d'abril).  
Quarta. Presentació d'instàncies i documentació annexa  
Les instàncies per a prendre part en la present convocatòria s'adreçaran a l'alcalde president d'este Ajuntament, i es podrà utilitzar la instància model que facilitaran les oficines municipals. Les instàncies es presentaran al Registre General o en la forma que determina l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, durant el termini de 20 dies naturals, a partir de l'endemà de la publicació de la convocatòria en extracte en el Boletín Oficial del Estado.  
En les instàncies per a prendre part en esta convocatòria, els aspirants hauran de manifestar que compleixen tots i cada un dels requisits exigits en estes bases i que es comprometen a prestar el preceptiu jurament o promesa, indicant a més si concorren pel torn lliure o per mobilitat.  
A les instàncies, s'hi adjuntarà, a més d'una còpia compulsada del DNI, la següent documentació:  
a) Justificant d'haver ingressat en la tresoreria municipal, mitjançant ingrés bancari, els drets d'examen, que es fixen en 30,00 euros.  
Els drets d'examen esmentats es tornaran únicament als qui no siguen admesos al procediment selectiu, per falta d'algun dels requisits exigits per a prendre-hi part.  
A este efecte, el compte bancari on s'haurà d'efectuar l'ingrés a nom de l'Ajuntament de Villanueva de Castellón, serà el de l'oficina de La Caixa, situada a la plaça de l'Ajuntament, compte corrent 2100 2941 68 9789329255, havent d'especificar en este el número de DNI de l'interessat i el concepte "agents policia local".  
b) Certificat mèdic oficial en què se'n faça constar expressament la capacitat per a concórrer a les proves físiques exigides per a l'accés a la categoria respectiva, així com que no es troben impedits o incapacitats per a l'accés a la funció pública, amb una antiguitat màxima de tres mesos.  
c) Els aspirants pel torn lliure que excedisquen de l'edat de 30 anys, només als efectes de l'edat màxima, es compensarà el límit, i hauran d'aportar un certificat dels serveis prestats anteriorment a l'administració local com a policia local o auxiliar de policia local.  
d) Aquells que opten pel torn de mobilitat hauran de presentar la documentació acreditativa dels mèrits al·legats mitjançant original d'esta o fotocòpia compulsada. Esta documentació s'haurà d'acompanyar a la instància. No es tindrà en compte cap mèrit que no s'acredite en eixe moment.  
La documentació serà tornada als concursants pel torn de mobilitat si no pertocara la seua celebració, una vegada siga ferma la resolució del concurs. Una vegada transcorregut el termini de presentació d'instàncies, estes seran vinculants per al peticionari i els destins adjudicats seran irrenunciables, llevat que abans de finalitzar el termini de presa de possessió s'haguera obtingut un altre destí per convocatòria pública. En este cas haurà de comunicar-se tal circumstància a l'ajuntament convocant de la plaça oferida i adjudicada.  
Cinquena. Admissió d'aspirants  
Per a ser admesos a les proves selectives, n'hi haurà prou que els aspirants manifesten a les seues instàncies que compleixen totes i cada una de les condicions exigides en estes bases, referides a la data de finalització del termini de presentació d'instàncies, adjunten còpia confrontada del DNI, el justificant d'haver ingressat els drets d'examen i aporten un certificat mèdic oficial en què es facen constar les circumstàncies de l'apartat b) de la base anterior.  
Una vegada expirat el termini de presentació d'instàncies, mitjançant resolució de l'Alcaldia, s'aprovarà la llista d'aspirants admesos i exclosos, tant per al torn lliure com per al de mobilitat. Esta resolució es publicarà en el Butlletí Oficial de la Província de València i al tauler d'anuncis de l'Ajuntament, i es concedirà un termini de 10 dies perquè els aspirants exclosos hi puguen esmenar els defectes. No obstant això, els errors de fet es podran esmenar en qualsevol moment, d'ofici o a petició de l'interessat.   
Transcorregut este termini, sense que s'hi formule cap reclamació, s'entendran definitives les llistes esmentades i l'Alcaldia resoldrà les reclamacions presentades.  
En la resolució per la qual s'aproven les llistes, es determinarà el lloc, la data i l'hora de la realització del primer exercici de l'oposició i es nomenaran els membres que han de formar part del tribunal.  
La resolució que aprova la llista definitiva posa fi a la via administrativa, per tant pot ser objecte de recursos administratius.  
Sisena. Tribunal qualificador  
El tribunal qualificador estarà compost pels membres següents, tots ells amb veu i vot:  
Presidenta: la secretària de l'Ajuntament o funcionari en qui delegue.  
Vocals:  
- El cap del cos de la Policia Local de la Corporació.  
- Dos vocals designats per l'Alcaldia a proposta de l'Institut Valencià de Seguretat Pública i de la Direcció General de Cohesió Territorial respectivament.  
- Dos funcionaris d'esta o d'una altra corporació local que tinguen una titulació igual o superior a la requerida per al lloc que cal proveir, designats pel president de la corporació municipal.  
Secretari: un funcionari d'administració general, almenys del grup C-1 que actuarà a més com a vocal.  
Els membres de l'òrgan de selecció tendiran a respectar la paritat entre dona i home i vetllaran pel compliment del principi d'igualtat d'oportunitats entre sexes.  
La designació dels membres del tribunal inclourà la dels respectius suplents, i es farà pública juntament amb la llista d'admesos i exclosos.  
Els vocals del tribunal tindran igual o superior titulació acadèmica que l'exigida per als llocs de treball oferits.  
El tribunal no podrà constituir-se ni actuar sense l'assistència, com a mínim, de la meitat més un dels seus membres, titulars o suplents.  
El tribunal podrà disposar la incorporació d'assessors especialistes per a les proves psicotècniques, mèdiques, d'aptitud física, de valencià o qualssevol altres que estime el president. Estos tindran veu, però no vot.  
Els aspirants podran recusar els membres del tribunal de conformitat amb el que disposen els articles 28 i 29 de la vigent llei de procediment administratiu (Llei 30/1992). No podran formar part del tribunal ni ser nomenats col·laboradors o assessors els qui en els cinc anys anteriors a la publicació de la convocatòria hagen realitzat tasques de preparació d'aspirants a proves selectives d'accés a l'administració pública.  
A l'efecte del que disposa l'annex IV del Reial Decret 462/2002, de 24 de maig, el tribunal que actua en esta prova selectiva tindrà la categoria segona de les arreplegades en aquell, tant pel que fa a les assistències dels membres del tribunal com les dels seus assessors i col·laboradors.  
Si una vegada constituït el tribunal, s'absenta el president i/o el secretari, designaran, entre els vocals assistents, el que els substituirà durant la seua absència.  
Si els membres del tribunal de selecció, una vegada iniciades les proves de l'oposició o les qualificacions dels mèrits del concurs, cessen en els càrrecs per als quals van ser designats, continuaran exercint les seues funcions fins que acabe totalment el procés selectiu de què es tracte.   
El tribunal està facultat per a resoldre els dubtes i les qüestions que puguen suscitar-se durant la realització de les proves i prendre els acords necessaris per a garantir el bon ordre del procés selectiu en tot allò que no estiga previst en estes bases. Així mateix, està facultat per a interpretar-les adequadament.  
Les decisions del tribunal es prendran per majoria de vots dels membres presents, i en cas d'empat el resoldrà el vot de qualitat de qui actue com a president.  
Setena. Començament i desenvolupament de l'oposició  
Els exercicis i les proves començaran en les dates que s'anunciaran en la resolució per la qual s'aprove la llista d'aspirants, sense que puguen començar abans que transcórreguen almenys 15 dies hàbils des de la publicació de la relació definitiva d'admesos i exclosos, o haja transcorregut eixe termini de 15 dies hàbils des que la relació provisional d'admesos i exclosos haja esdevingut definitiva.  
El començament dels altres exercicis s'anunciarà només al tauler d'anuncis de l'Ajuntament, i serà suficient la publicació en este tauler amb 12 hores d'antelació al començament de les proves, si es tracta del mateix exercici, o de 72 si es tracta d'un nou exercici.  
Les qualificacions de cada exercici seran exposades al tauler d'edictes de la corporació.  
La qualificació final de les proves es determinarà per la suma de les puntuacions obtingudes en els diversos exercicis.  
L'orde d'actuació dels aspirants a totes les proves selectives de la present convocatòria i, en particular, per a la realització d'aquells exercicis que no puguen realitzar-se conjuntament serà l'establert per a les proves selectives d'ingrés en les administracions públiques valencianes; el resultat d'este per a l'any 2009, publicat en el Diari Oficial de la Comunitat Valenciana número 6059, de 17 de juliol de 2009, ha sigut que s'iniciarà per aquells el primer cognom dels quals comence per la lletra O.  
Els aspirants seran convocats en crida única, excepte casos de força major degudament justificats i apreciats lliurement pel tribunal.  
La no-presentació d'un aspirant en el moment de ser cridat a qualsevol de les proves obligatòries determinarà automàticament el decaïment del seu dret a participar en el procés selectiu, per la qual cosa en quedarà exclòs.  
El tribunal podrà requerir els aspirants en qualsevol moment perquè n'acrediten la identitat, i a este fi hauran d'anar proveïts del document nacional d'identitat.  
En els supòsits de cas fortuït o força major que hagen impedit la presentació dels aspirants en el moment previst, sempre que este siga degudament justificat i així ho aprecie el tribunal, es podrà examinar discrecionalment els aspirants que no van comparèixer quan van ser cridats, sempre que no s'haja finalitzat la prova corresponent ni s'entrebanque el desenvolupament de la convocatòria amb perjuí per a l'interès general.  
Huitena. Procediment de selecció  
Torn lliure  
El procés selectiu es realitzarà mitjançant el sistema d'oposició lliure, seguit del curs selectiu de formació.  
Els exercicis de l'oposició seran els següents:  
1. Mesurament d'estatura. De caràcter obligatori i eliminatori.  
La valoració de la prova serà d'apte o no apte.  
2. Prova psicotècnica. De caràcter obligatori i eliminatori.  
Consistirà a superar els exercicis o proves psicotècniques aptitudinals i de personalitat que es determinen a l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques de la Generalitat. La superació d'estes proves als municipis de la Comunitat Valenciana, expressament homologades per l'Institut Valencià de Seguretat Pública, tindrà una validesa d'un any des de la seua realització i eximirà durant este període l'aspirant de tornar a realitzar-les.  
La qualificació de la prova serà d'apte o no apte.  
3. Proves d'aptitud física. De caràcter obligatori i eliminatori.  
Consistiran a superar proves d'aptitud física que posen de manifest la capacitat per a l'exercici del lloc de treball el contingut i les marques mínimes de les quals seran, almenys, les següents:  
Escalada de corda amb presa de peus: homes, 4 metres; dones 3 metres.  
Salt de longitud amb carrera: homes, 4 metres; dones, 3,80 metres.  
Salt d'altura: homes: 1,10 metres; dones 1 metre.  
Carrera de velocitat 60 metres: homes, 10 segons; dones, 12 segons.  
Carrera de resistència 1.000 metres: homes, 4 minuts; dones, 4 minuts i 10 segons.  
Natació en 50 metres: homes, 57 segons; dones, 1 minut.   
La valoració de les proves de salt es realitzarà mesurant la distància efectiva.  
La qualificació d'este exercici serà d'apte o no apte, i caldrà superar com a mínim quatre de les proves per a ser qualificat apte.  
4. Qüestionari. De caràcter obligatori i eliminatori.  
Consistirà a contestar correctament per escrit un qüestionari mínim de 50 preguntes i màxim de 75 preguntes, amb quatre respostes alternatives, una d'estes certa, en un temps màxim d'1 hora i 30 minuts, sobre els temes indicats en els grups I a IV, ambdós inclusivament, del temari que s'indica en l'annex. Per a la correcció d'esta prova es tindran en compte, en tot cas, les respostes errònies.  
La qualificació d'este exercici serà de 0 a 10 punts, i caldrà obtindre una qualificació de 5 punts per a superar-lo.  
5. Cinquè exercici. Coneixement del valencià. De caràcter obligatori i no eliminatori.  
Consistirà a traduir del valencià al castellà i viceversa un text proposat pel tribunal en un temps de 45 minuts.  
Este exercici es qualificarà de 0 a 4 punts.  
6. Desenvolupament del temari. De caràcter obligatori i eliminatori.  
Consistirà a desenvolupar per escrit, durant un temps màxim d'1 hora i 30 minuts i mínim d'1 hora, dos temes triats per l'aspirant de quatre extrets per sorteig, un de cada un dels grups primer a quart inclusivament, que componen el temari, que figura en l'annex. Estos temes seran llegits en sessió pública davant del tribunal, que podrà formular les preguntes o els aclariments que sobre este jutge oportuns. Es valorarà la claredat d'idees i el coneixement sobre els temes exposats.  
Este exercici es puntuarà de 0 a 10 punts, i caldrà obtindre una qualificació de 5 punts per a superar-lo.  
La valoració d'este exercici s'efectuarà mitjançant l'obtenció de la mitjana aritmètica de cada un dels membres del tribunal de selecció, i caldrà rebutjar a estos efectes totes les puntuacions màximes i mínimes quan entre estes existisca una diferència de 4 punts o més, i valdrà, si és el cas, com a punt de referència, la puntuació màxima obtinguda.  
7. Supòsit pràctic. De caràcter obligatori i eliminatori.  
Consistirà a contestar un supòsit plantejat pel tribunal en el moment de realitzar la prova en relació a les matèries específiques de l'annex l, comprensives dels grups II, III i IV.  
Este exercici es puntuarà de 0 a 10 punts, i caldrà obtindre una qualificació de 5 punts per a superar-lo.  
8. Temes locals. De caràcter obligatori i no eliminatori.   
Consistirà a contestar correctament per escrit un qüestionari de 25 preguntes, amb quatre respostes alternatives, de les quals una d'estes serà certa, en un temps màxim d'1 hora, sobre els temes indicats en el grup V del temari que s'arrreplega com a annex d'estes bases. Per a la correcció d'esta prova es tindran en compte, a manera de penalització, les respostes errònies.  
La qualificació d'este exercici serà de 0 a 5 punts.  
9. Reconeixement mèdic. De caràcter obligatori i eliminatori.  
Consistirà a superar un reconeixement mèdic, d'acord amb el quadre d'exclusions mèdiques que es determinen a l'annex II de l'Ordre de 23 de novembre de 2005, de la Conselleria de Justícia, Interior i Administracions Públiques de la Generalitat. La superació d'esta prova, homologada expressament per l'Institut Valencià de Seguretat Pública, tindrà una validesa d'un any des de la seua realització, i quedaran exempts de realitzar-la aquells que, durant este període, l'hagen superada, sempre que no es produïsquen malalties que, a juí del tribunal mèdic, justifiquen tornar-les a passar.  
La qualificació d'este exercici serà d'apte o no apte.  
Torn de mobilitat  
Abans de començar la valoració dels mèrits aportats, es practicaran als aspirants les següents proves i exercicis:  
a) Prova aptitudinal i de personalitat i reconeixement mèdic preceptiu.  
Tant l'exercici psicotècnic com el de reconeixement mèdic seran obligatoris i eliminatoris, amb la qualificació d'apte o no apte.  
a1) Prova psicotècnica:  
Es realitzarà d'acord amb els criteris continguts en l'annex III de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per la selecció dels policies locals de la Comunitat Valenciana en les proves físiques, psicotècniques i de reconeixement mèdic (DOGV de 02.12.2005).  
La superació d'esta prova als municipis de la Comunitat Valenciana, expressament homologats per l'IVASP, tindrà una validesa d'un any des de la seua realització, i eximirà durant este període l'aspirant de tornar a realitzar-la, i a l'efecte s'aportarà el corresponent justificant.  
a2) Reconeixement mèdic:  
Es realitzarà d'acord amb els criteris continguts en l'annex II de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'estableixen els criteris mínims per a la selecció dels policies locals de la Comunitat Valenciana en les proves físiques, psicotècniques i de reconeixement mèdic (DOGV de 02.12.2005).  
La superació d'esta prova als municipis de la Comunitat Valenciana, homologada expressament per l'IVASP, a l'efecte de la qual s'aportarà el corresponent justificant, tindrà una validesa d'un any des de la seua realització, i estaran exempts de realitzar-la aquells que, en eixe període, l'hagen superada, sempre que no es produïsquen malalties que, al parer del tribunal mèdic, justifiquen tornar-les a passar.  
El facultatiu o facultatius que realitzen, o centre mèdic on es realitze, el reconeixement mèdic seran designats per l'alcalde president, i emetran un informe sobre l'aptitud dels aspirants segons el quadre d'exclusions contingut en l'ordre abans esmentada.  
b) Entrevista. De caràcter obligatori i no eliminatori.  
Consistirà en una entrevista curricular per a la qual l'aspirant haurà d'aportar prèviament al tribunal el seu currículum per escrit. En tot cas, serà exposada en sessió pública la trajectòria curricular davant del tribunal, el qual podrà fer preguntes sobre això, i entre d'altres, valorarà i comprovarà l'aptitud, eficàcia, iniciativa i experiència professional del concursant en activitats anteriors.  
La qualificació d'este exercici serà de 0 a 5 punts.  
c) El concurs de mèrits per a cobrir la plaça per torn de mobilitat s'ajustarà a les següents normes:  
Els mèrits al·legats i qualssevol altres dades hauran d'estar referides a la data de finalització del termini de presentació d'instàncies.  
Els mèrits al·legats i justificats documentalment en formular-se la sol·licitud per a prendre part en el concurs, es valoraran d'acord amb el barem establert en l'annex de l'Ordre de 23 de novembre de 2005, de la Conselleria de Justícia, Interior i Administracions Públiques, per la qual s'aprova el barem general d'aplicació als concursos de policia local de la Comunitat Valenciana, pel torn de mobilitat (DOGV de 02.12.2005).  
Fase de concurs:   
La puntuació que resulte d'allò establert en les normes que regulen el concurs.  
El barem per a la valoració dels mèrits/titulació en la provisió de les places oferides serà el següent:  
1. Titulació acadèmica i cursos de formació i perfeccionament. Fins a un màxim de 8,70 punts.  
1.2. Titulació acadèmica. Fins a un màxim de 2,96 punts.  
Es valoraran les titulacions acadèmiques acreditades pels concursants que siguen iguals o superiors a les que s'exigeixen per a accedir a l'escala i categoria a la qual pertanyen. No es valoraran com a mèrit aquelles titulacions que hi figuren com a requisit per a la provisió del lloc de treball, ni aquelles que no foren imprescindibles per a la consecució d'altres de nivell superior.  
Doctor:  
- Dret Psicologia Criminologia, Pedagogia Sociologia i Ciències Polítiques: 4 punts.  
- En altres matèries: 3 punts  
Llicenciat:  
Dret, Psicologia Criminologia, Pedagogia i Sociologia: 2,50 punts  
En una altra matèria o equivalent: 2 punts.  
Diplomat:  
Educació Social, Gestió i Administració Pública, Treball Social o Criminologia, o tenir superat i degudament acreditat el primer cicle en Dret, Psicologia, Pedagogia, Sociologia o Ciències Polítiques: 1,50 punts.  
En una altra matèria o equivalent: 1 punt.  
Els màsters impartits per la universitat es valoraran a raó de 0,03 punts per mes complet.  
1.3. Cursos organitzats per l'IVASP o organismes anàlegs. Fins a un màxim de 2,74 punts.  
Per la realització dels cursos organitzats per la direcció general competent per raó de la matèria policial, a través de l'IVASP o homologats per este, s'ajustarà al barem següent:  
S'inclouran aquells cursos reconeguts per la direcció general com a homologats a efectes de baremació.  
Nombre d'hores Assistència Aprofitament  
De 20 a 50 0,15 0,25  
De 51 a 100 0,30 0,60  
De 101 a 150 0,45 0,90  
De 151 a 200 0,60 1,20  
De 201 a 250 0,75 1,50  
Més de 250 0,90 1,80  
Quan es tracte de cursos de durada inferior a la mínima abans dita, la puntuació es determinarà per la suma del còmput d'hores i/o assistència a estos, que haurà de realitzar el tribunal qualificador.  
En cas d'haver impartir hores com a professor en els cursos, es puntuaran amb el barem corresponent al certificat d'aprofitament i sense superar per este concepte el màxim de 2 punts.  
Els cursos organitzats i impartits per l'IVASP, realitzats amb anterioritat a la data d'entrada en vigor de la Resolució de la Direcció General d'Interior de 24 de març de 1995, sobre cursos de formació impartits per l'IVASP (10 d'abril de 1995), així com els realitzats pel Ministeri de l'Interior, o d'altres ministeris o conselleries relacionats amb la funció policial o organismes anàlegs, escoles de policia de les corporacions locals o de comunitats autònomes, ambdues expressament reconegudes per l'IVASP, es valoraran en tot cas amb la puntuació corresponent al diploma d'assistència.  
Els cursos bàsics de formació inicial i els cursos d'ascens o capacitació no seran objecte de puntuació, els cursos de dispensa en un grau del requisit de titulació es puntuaran, si s'escau, com a cursos amb diploma d'assistència. No seran puntuables si ja es tingueren en compte a efectes de titulació acadèmica per a promoció interna.  
1.4. Coneixement de valencià. Fins un màxim de 3 punts  
Acreditat mitjançant certificat oficial de la Junta Qualificadora de Coneixements de Valencià. La valoració del coneixement de valencià s'efectuarà puntuant exclusivament el nivell més alt obtingut.  
- Certificat de coneixements orals: 0,75 punts.  
- Certificat de grau elemental: 1 punt.  
- Certificat de grau mitjà: 2 punts.  
- Certificat de grau superior: 3 punts.  
2 Antiguitat. Fins un màxim de 6,77 punts.  
- Per cada mes complet de serveis en actiu en la mateixa escala i categoria de la policia local o superior: 0,030 punts.  
- Per cada mes complet de serveis en actiu en cada una de les categories inferiors de la policia local: 0,020 punts.   
- Per cada mes complet de serveis en actiu prestat en altres forces i cossos de seguretat: 0,010 punts.  
- Per cada mes complet de serveis en actiu prestat en qualsevol administració pública no valorats en els anteriors paràgrafs: 0,005 punts.  
A estos efectes també es computaran els serveis reconeguts a l'empara d'allò disposat en la Llei 70/1978, de 26 de desembre, de Reconeixement dels Serveis Previs en Administració Pública.  
3. Mèrit específics. Fins un màxim de 3,87 punts.  
3.1. Idiomes no nacionals: fins un màxim d'1 punt.  
Coneixement d'un o més idiomes acreditats documentalment, mitjançant certificació expedida per facultat o escola oficial reconeguda. 0,50 punts per cada cicle terminat. La superació dels diferents cursos complets que conformen els estudis oficials de distintes facultats o escoles oficials es valorarà a raó de 0,10 punts per curs complet.  
Acreditació de l'Escola Oficial d'Idiomes del coneixement d'idiomes oficials de qualsevol país de la Unió Europea: 0,10 punts per curs o el seu equivalent si es tracta de cicles fins un màxim de 0,50 punts. A estos efectes es puntuarà el nivell més alt acreditat.  
3.2. Altres mèrits. Fins un màxim de 0,87 punts.  
Es valoraran lliurement apreciats pel tribunal qualificador els coneixements en administració i gestió de recursos humans i informàtica, títols de Socorrista aquàtic, primers auxilis. curs de submarinisme, arts marcials, defensa personal, felicitacions no justificades en expedients expressos, així com qualsevol activitat formativa que es presente en el concurs, i d'altres degudament acreditats i no valorats en els anteriors apartats, tots ells, fins un màxim de 0,10 punts per mèrit acreditat.  
La intervenció com a ponent en conferències i seminaris relacionats amb l'activitat policial i reconeguda per l'IVASP es valorarà fins un màxim de 0,12 punts.  
Les publicacions relacionades amb l'activitat policial es valoraran fins un màxim de 0,18 punts, per cada una d'elles.  
3.3. Premis, distincions i condecoracions. Fins un màxim de 2 punts.  
- Per estar en possessió de la Placa Col·lectiva al Mèrit Policial de la GV: 0,30 punts.  
- Per estar en possessió de la Medalla al Mèrit Policial de la GV: 0,60 punts.  
- Per ser objecte de felicitació o esment individual pel director general de la conselleria competent en matèria de policia local, 0,60 punts per cada una d'elles.  
- Per ser objecte de felicitació o esment col·lectiu pel director general de la conselleria competent en matèria de policia local, 0,1 punts per cada una d'elles.  
- Per condecoracions concedides, amb l'expedient previ sobre això, per altres administracions públiques com a reconeixement a la lloable, extraordinària i meritòria actuació policial a títol individual, 1 punt per cada u d'ells. Si la condecoració és concedida a títol col·lectiu, la puntuació serà de 0,1 punts per a cada u d'ells.  
Per premis, distincions, felicitacions o esments concedits, amb l'expedient previ sobre això, per altres administracions públiques com a reconeixement a la lloable, extraordinària i meritòria actuació policial a títol individual, 0,30 punts per cada u d'ells.  
4. Límits de puntuació.  
La puntuació màxima possible a obtenir per tots els apartats d'este barem serà, en conseqüència, de 19,33 punts.  
Esta relació començarà, per ordre decreixent, per l'aspirant que haja obtingut d'esta forma la puntuació total més alta, i acabarà, si és el cas, quan el nombre d'inclosos coincidisca amb el nombre de places convocades. És a dir, que es consideraran aprovats, entre els aspirants que han superat les proves, aquells que hagen obtingut major puntuació, en nombre no superior al de vacants convocades. Si el nombre d'aspirants indicats d'esta forma fòra inferior al de places convocades, les no cobertes es declararien desertes.  
Una vegada acabades les proves selectives, el tribunal farà pública, en el lloc o llocs de realització de l'últim exercici i al tauler d'anuncis de l'Ajuntament, així com en aquells altres que estime escaients, la relació d'aspirants aprovats, per ordre decreixent de puntuació final obtinguda, en nombre no superior al de places convocades. Així mateix, el tribunal de selecció elevarà a l'òrgan competent la proposta de nomenament dels aspirants aprovats. Igualment, seran exposats al tauler d'anuncis de l'Ajuntament i al lloc on s'haja fet la prova, els resultats de cada un dels exercicis, les puntuacions del concurs i, si és el cas, la composició de la borsa de treball corresponent que es derive del procés selectiu.  
Quan algun o alguns dels aspirants aprovats renunciaren a continuar el procés de selecció o siguen exclosos d'este per mancar d'algun dels requisits exigits, no presentar la documentació, o per falsedat d'esta, o per no superar el curs selectiu, s'anul·laran les actuacions respecte d'estos i el tribunal podrà proposar la inclusió en la llista d'admesos, el mateix nombre que el d'exclosos per les anteriors causes que hagen superat les proves selectives i pel mateix orde de puntuació, els quals s'incorporaran a la realització del curs selectiu en les mateixes condicions que els anteriors, sense perjudici de la responsabilitat en què, si és procedent, pogueren haver incorregut.  
En qualsevol moment del procés d'adjudicació podrà demanar-se formalment als interessats els aclariments o, si és el cas, la documentació addicional que s'estime necessària per a la comprovació dels mèrits, requisits o dades al·legades així com aquells altres que es consideren necessaris per a una correcta valoració.  
L'ordre de prioritat per a l'adjudicació de les places convocades es determinarà per la major puntuació total obtinguda a la vista dels mèrits al·legats. En cas d'igualtat, es resoldrà en atenció a la major puntuació obtinguda en l'apartat de valoració de la formació, i si este persistix, s'atendrà a la data d'ingrés en algun dels cossos de policia local de la Comunitat Valenciana, tot adjudicant-se el lloc al sol·licitant de major antiguitat.  
Novena. Relació d'aprovats  
Acabada la qualificació dels aspirants, el tribunal publicarà la relació d'aprovats per ordre de puntuació, i no podran sobrepassar estos el nombre de places convocades, ampliat, si és el cas, pel nombre de vacants que s'hagueren produït des de la convocatòria fins a este moment, i elevarà la relació indicada a l'Alcaldia Presidència, conjuntament amb l'acta de l'última sessió.  
En l'acta de l'última sessió, el tribunal formularà una proposta a la corporació dels aspirants que han superat el procés selectiu i, amb la presentació prèvia de la documentació exigida per les bases de la convocatòria, s'hagen d'incorporar a l'Institut Valencià de Seguretat Pública per a seguir un curs de formació teoricopràctic de caràcter selectiu.  
A més s'inclourà com a proposta a la corporació, si és procedent, la llista dels aspirants que, havent superat els exercicis, no hagen sigut inclosos en la llista d'aprovats, a l'efecte d'incorporar-los a la borsa de treball i ser nomenats funcionaris interins per a cobrir provisionalment les vacants que es produïsquen fins a la realització de les proves selectives de la següent oferta pública d'ocupació. La constitució i el funcionament de l'esmentada borsa es regularà pel que estableix l'Ordre de 17 de gener de 2006, de la Conselleria de Justícia, Interior i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià.  
Quan algun o alguns dels aspirants aprovats renuncien a continuar el procés de selecció o en siguen exclosos per no tindre algun dels requisits exigits, no presentar la documentació, o per falsedat d'esta, o per no superar el curs selectiu, s'anul·laran les actuacions respecte d'estos i el tribunal podrà proposar la inclusió en la llista d'aprovats del mateix nombre que el d'exclosos per les anteriors causes, sempre que hagen superat les proves selectives i pel mateix ordre que en resulte, els quals s'incorporaran a la realització del curs selectiu en les mateixes condicions que els anteriors, sense perjuí de la responsabilitat en què, si és el cas, puguen haver incorregut.  
En els supòsits d'empat en les qualificacions finals, el tribunal aplicarà les regles següents:  
a) Es farà la proposta a favor de qui tinga millor puntuació en els exercicis pràctics.  
b) Si persisteix l'empat, la proposta es farà a favor de qui haja obtingut major puntuació total en els exercicis teòrics.  
c) Si encara continua l'empat, es proposarà l'aspirant de més edat.  
d) Si es tracta del concurs de mobilitat, l'empat es resoldrà d'acord amb el que disposa l'article 3 de l'Ordre de 23 de novembre de 2005, de la Conselleria de Justícia, Interior i Administracions Públiques (DOCV de 02.12.2005).  
Deu. Curs selectiu torn lliure  
Amb la presentació prèvia de la documentació exigida, els aspirants proposats s'incorporaran a l'Institut Valencià de Seguretat Pública per a realitzar el primer curs que es convoque. Este curs, teoricopràctic, de caràcter selectiu, constarà de dues fases; una de formació i selecció, amb una durada de 700 hores lectives i una altra de pràctiques, que es realitzarà al municipi de Villanueva de Castellón, amb una durada de dos mesos. La qualificació d'este curs correspondrà a l'Institut Valencià de Seguretat Pública.  
Aquells aspirants que hagueren realitzat amb anterioritat el curs selectiu per a accés a la mateixa escala de la policia local als municipis de la Comunitat Valenciana quedaran exempts de realitzar-lo, si no hagueren transcorregut més de quatre anys des de la data de realització i superació d'este curs i no s'haguera alterat substancialment el seu contingut, mitjançant una resolució motivada pel director general competent en la matèria.  
Superat el curs teoricopràctic, l'Institut Valencià de Seguretat Pública formularà una proposta de nomenament, si és el cas, a l'Alcaldia, amb indicació de la puntuació o qualificacions obtingudes a l'efecte del seu nomenament.  
La qualificació del curs, tant del període teoricopràctic com de les pràctiques, correspondrà a l'Institut Valencià de Seguretat Pública, i la seua valoració es realitzarà sobre la base de criteris objectius que tindran en compte, entre altres, els punts següents: assimilació dels coneixements impartits, responsabilitat, dedicació, actituds davant del professorat i la resta d'alumnes i tots els aspectes de l'actuació de l'aspirant que siguen necessaris per a valorar la seua capacitat per a una adequada prestació de les funcions atribuïdes al lloc.  
En el cas que l'aspirant no supere el curs selectiu de l'Institut Valencià de Seguretat Pública comunicarà esta circumstància a l'Alcaldia, i l'aspirant podrà llavors incorporar-se al curs immediatament posterior. Si no supera este curs quedarà decaigut en el seu dret a participar en el procés selectiu instat, que s'entendrà acabat a l'efecte de poder convocar novament la plaça no coberta.  
Per a la realització del curs teoricopràctic, l'aspirant serà nomenat, amb els drets inherents a esta situació, funcionari en pràctiques d'este Ajuntament, a càrrec del qual percebrà les retribucions íntegres del lloc al qual aspira.  
Onze. Presentació de documents  
Els aspirants proposats pel tribunal hauran de presentar davant l'Ajuntament, en el termini màxim de 20 dies des que es faça pública la relació d'aprovats, els següents documents acreditatius de les condicions de capacitat i els requisits exigits en estes bases i que no s'hagen aportat amb anterioritat:  
a) Certificat de naixement expedit pel registre civil corresponent o fotocòpia del document nacional d'identitat degudament compulsada.  
b) Original o fotocòpia compulsada del títol acadèmic de Batxiller Superior o equivalent.  
c) Declaració de no haver sigut separat per mitjà d'expedient disciplinari de qualsevol administració o ocupació pública, així com de no trobar-se inhabilitat penalment per a l'exercici de funcions públiques.  
d) Fotocòpia compulsada dels permisos de conducció exigits com a requisit en la base segona.  
Els aspirants que tinguen la condició de funcionaris de carrera quedaran exempts de justificar documentalment les condicions generals que ja hagen sigut acreditades per a obtindre el seu anterior nomenament. En tot cas, hauran de presentar original o còpia compulsada del seu nomenament com a funcionari de carrera i títol acadèmic exigit.  
Si dins del termini indicat, i excepte força major, no presenta l'anterior documentació no podrà ser nomenat funcionari i s'invalidarà l'actuació respecte a este, i la nul·litat subsegüent dels actes del tribunal respecte a este, sense perjudici de la responsabilitat en què poguera haver incorregut, si és el cas. En el cas que l'aspirant siga exclòs pel fet de no presentar la documentació requerida, o per falsedat d'esta documentació, el tribunal podrà proposar la inclusió en la llista d'aprovats del mateix nombre d'exclosos per les anteriors causes, sempre que hagen superat les proves selectives.  
Dotze. Nomenament  
Torn lliure  
Finalitzat el curs teoricopràctic, l'Institut Valencià de Seguretat Pública comunicarà a l'Alcaldia la relació d'aspirants que l'hagen superat, amb indicació de la qualificació obtinguda, a l'efecte del seu nomenament com a funcionaris de carrera. Igualment comunicarà la relació d'aspirants que no hagen superat el curs teoricopràctic.  
Els nomenaments hauran d'efectuar-se en el termini màxim de 15 dies, comptadors des de la comunicació de l'Institut Valencià de Seguretat Pública, i hauran de prendre possessió del càrrec en el termini de 30 dies, comptadors des de l'endemà del dia en què els siga notificat el nomenament.  
Els aspirants que no superen el curs teoricopràctic de selecció i formació podran incorporar-se al curs immediatament posterior. Si no superen este segon, quedaran definitivament decaiguts en el seu dret a participar en el procés de selecció instat.  
Torn de mobilitat  
Presentada la documentació exigida i efectuat el nomenament com a agent del cos de policia local de l'ajuntament convocant, haurà de prendre possessió de la plaça en el termini d'un mes a partir de l'endemà de la notificació del nomenament. El cessament en la corporació de qual prové, haurà d'efectuar-se dins dels tres dies hàbils següents a la data de notificació del nomenament.  
El còmput del termini per al cessament s'iniciarà quan finalitzen els permisos o llicències que, si és procedent, hagen estat concedides als interessats. L'agent de la policia local que haja cursat la seua sol·licitud per al concurs de mobilitat, estarà obligat a donar trasllat per escrit dels dits permisos o llicències a l'ajuntament convocant, i este podrà acordar la suspensió del gaudi d'estos. L'ajuntament de procedència del funcionari podrà prorrogar el seu cessament en este, per necessitats del servei, per un període de temps no superior a 20 dies hàbils, i comunicar la dita pròrroga a l'ajuntament convocant.  
Les persones nomenades s'integraran plenament en este Ajuntament, que quedarà subrogat en els drets que tingueren reconeguts de grau i antiguitat, sempre que s'ajusten a dret. El personal nomenat se sotmetrà al règim estatutari d'aplicació a esta corporació, en la qual queden en situació de servei actiu.  
Els funcionaris que ocupen llocs oferits per mobilitat cessaran, a tots els efectes, com a funcionaris en l'ajuntament de procedència, i no serà possible declarar-los en cap situació d'excedència respecte de l'ajuntament de procedència.  
Tretze. Incidències  
El tribunal queda autoritzat per a resoldre els dubtes que es presenten, interpretar les bases d'esta convocatòria i prendre els acords necessaris per al bon ordre del procés selectiu. En allò no previst en les presents bases, s'aplicarà el que disposen les normes que s'indiquen en la base 2.  
Catorze. Recursos  
Contra la resolució aprovatòria de les bases, tant generals com específiques, la qual és definitiva en via administrativa, els interessats legitimats podran interposar:  
a) Amb caràcter potestatiu, recurs de reposició davant el mateix òrgan que va dictar l'acte recorregut en el termini d'un mes, comptador des de l'endemà de la publicació de les bases en el Diari Oficial de la Comunitat Valenciana. Si transcorre un mes des de l'endemà de la interposició del recurs de reposició sense que haja sigut resolt, podrà entendre's que ha sigut desestimat i podrà interposar-se recurs contenciós administratiu, a elecció seua, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos.  
b) Recurs contenciós administratiu, a elecció seua, davant la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptadors des de l'endemà de la publicació de les bases en el Diari Oficial de la Comunitat Valenciana.  
Contra tots els actes administratius definitius que es deriven de les bases, els interessats podran interposar els recursos escaients en els casos i en la forma establerts en la Llei 30/1992 de Règim Jurídic de les Administracions Públiques i del Procediment Administratiu Comú i en la Llei 9/98, de 13 de juliol, Reguladora de la Jurisdicció Contenciosa Administrativa.  
Si es formula alguna al·legació, suggeriment, reclamació o petició de revisió per escrit sobre la puntuació atorgada pel tribunal o una altra circumstància relativa al desenvolupament de les proves durant els tres dies hàbils següents a l'exposició pública de les puntuacions de cada prova o exercici, serà el tribunal qui decidirà sobre estes en la següent sessió i ho consignarà en l'acta corresponent, tot això sense perjudici del que s'ha establert en els paràgrafs anteriors quant a la interposició de recursos, que regirà per a les normes generals sobre procediment i règim jurídic de les administracions públiques, i l'esmentat termini de tres dies no operarà quan els aspirants reduïsquen eixe termini per a realització d'exercicis.  
Les bases i normes jurídiques esmentades vinculen l'administració, els tribunals de selecció de les distintes convocatòries i qui hi participa.  
En qualsevol moment, sempre abans de la convocatòria de cada plaça, mitjançant la presentació d'instàncies pels aspirants, l'Alcaldia Presidència podrà modificar o deixar sense efecte les bases mitjançant l'adopció de la corresponent resolució, que serà publicada en la forma escaient.  
En la resta de supòsits, per a l'anul·lació o la revisió d'ofici dels acords aprovatoris de les convocatòries, s'aplicarà el que preveuen els articles 102 i 106 de la Llei de Règim Jurídic de les Administracions Públiques i del Procediment Administratiu Comú.  
Quinze. Publicació  
Les presents bases de la convocatòria per a la provisió de llocs vacants es publicaran en el Diari Oficial de la Comunitat Valenciana, l'anunci d'estes en el Butlletí Oficial de la Província i l'extracte en el Boletín Oficial del Estado; el text íntegre d'estes es comunicarà a l'Institut Valencià de Seguretat Pública de la Generalitat Valenciana, en els termes establerts en la legislació de règim local i de coordinació de policies locals de la Comunitat Valenciana.  
ANNEX  
Temari  
Grup I. Dret constitucional i administratiu.  
Tema 1. La Constitució espanyola de 1978. Estructura, contingut i principis bàsics. Reforma de la Constitució.  
Tema 2. Organització política de l'Estat espanyol. Classe i forma d'Estat. Organització territorial de l'Estat. La Corona: funcions constitucionals del rei. Successió i regència. El referendament.  
Tema 3. Les Corts Generals: les cambres. Composició, atribucions i funcionament. La funció legislativa. El poder executiu: el Govern. Relacions entre el Govern i les Corts Generals. El poder judicial. Estructura, organització i funcionament dels tribunals en el sistema espanyol.  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.  
Tema 5. Drets i deures fonamentals de la persona en la Constitució: la seua defensa i garantia. El Tribunal Constitucional i el Defensor del Poble. La suspensió dels drets i llibertats.  
Tema 6. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia.  
Tema 7. L'administració pública. La hisenda pública i l'administració tributària. El ciutadà i l'administració.  
Tema 8. El dret administratiu. Fonts. Normes no parlamentàries amb rang de llei. El reglament.  
Tema 9. El procediment administratiu. Marc jurídic. Fases del procediment. L'audiència de l'interessat. Notificacions. El procediment sancionador administratiu. La revisió administrativa de l'acte administratiu. Procediments i límits de la revisió. Recursos administratius. El recurs contenciós administratiu.  
Tema 10. La Unió Europea: institucions. L'ordenament jurídic de la Comunitat Europea. La recepció, aplicació i control del dret comunitari a Espanya.  
Grup II. Règim local i policia.  
Tema 11. El municipi: òrgans unipersonals de govern. L'alcalde. Els tinents d'alcalde. Els regidors.  
Tema 12. Òrgans col·legiats de govern. El Ple de l'Ajuntament. La Junta de Govern Local. Òrgans consultius i participatius: les comissions informatives. Les juntes de districte.  
Tema 13. La funció pública en general i els funcionaris de les entitats locals. Organització de la funció pública local. El personal al servici de les administracions locals: concepte i classes. Drets i deures de les policies locals. Adquisició i pèrdua de la condició de funcionari.  
Tema 14. Responsabilitat dels funcionaris públics. Reglament de Règim Disciplinari. Incoació i tramitació d'expedients.  
Tema 15. Obligacions i competències dels ajuntaments. Les ordenances municipals: concepte i classes. Infraccions. Potestat sancionadora. Els bans d'Alcaldia.  
Tema 16. La seguretat ciutadana. Autoritats competents. Funcions de la policia local segons la Llei Orgànica de Forces i Cossos de Seguretat. Actuacions de la policia local en col·laboració amb la resta de les forces i cossos. Policia governativa i judicial.  
Tema 17. La policia local. Ordenament legislatiu de la policia local. Missions i objectius. Disposicions estatutàries comunes. Estructura orgànica i funcional.  
Tema 18. El binomi policia local-ciutadà. Principis bàsics i normes d'actuació. Suports ètics. Règim disciplinari dels funcionaris de policia local.  
Tema 19. La legislació sobre policies locals i de coordinació de policia local de la Comunitat Valenciana. La coordinació de les policies locals. Estructura i organització de les policies locals de la Comunitat Valenciana. Règim estatutari. Drets i deures.  
Tema 20. L'Institut Valencià de Seguretat Pública. Regulació legal. Fins i funcions. La formació de les policies locals de la Comunitat Valenciana. El Registre de Policies Locals. Sistema retributiu de les policies locals de la Comunitat Valenciana. Premis i distincions.  
Grup III. Dret penal, policia administrativa i psicosociologia  
Tema 21. El Codi Penal. Concepte d'infracció penal: delicte i falta. Les persones responsables criminalment dels delictes i les faltes.  
Tema 22. L'homicidi i les seues formes. Avortament. Lesions. Lesions al fetus. Delictes contra la llibertat: detencions il·legals i segrestos; amenaces; coaccions. Les tortures i altres delictes contra la integritat moral.  
Tema 23. Delictes contra la llibertat sexual: agressions i abusos sexuals; l'assetjament sexual; exhibicionisme i provocació sexual; delictes relatius a la prostitució. Infraccions a les disposicions de trànsit i seguretat constitutives de delicte.  
Tema 24. Delictes contra el patrimoni i l'orde socioeconòmic: furts, robatoris, extorsió, robatori i furt de vehicles.  
Tema 25. Delictes contra l'administració pública: prevaricació i altres comportaments injustos; abandonament de destinació i l'omissió del deure de perseguir delictes; desobediència i denegació d'auxili; infidelitat en la custòdia de documents i de la violació de secrets. Suborn, tràfic d'influències, malversació, fraus i exaccions il·legals, negociacions i activitats prohibides als funcionaris públics.  
Tema 26. Llei Orgànica Reguladora del Procediment d'Habeas Corpus. De la denúncia i la querella. De l'exercici del dret de defensa. L'assistència d'advocat. El tractament de presos i detinguts. L'entrada i escorcoll en lloc tancat.  
Tema 27. La policia judicial. De la comprovació del delicte i esbrinament del delinqüent. Funcions de la policia local com a policia judicial. L'atestat policial.  
Tema 28. Policia administrativa. Protecció civil. Medi ambient. Urbanisme. Patrimoni historicoartístic. Ocupació de les vies públiques. Escolarització. Espectacles i establiments públics. Venda ambulant.  
Tema 29. Els grups socials. Formació dels grups socials. Les masses i la seua tipologia. El procés de socialització.  
Tema 30. La delinqüència. Models explicatius i factors. Els comportaments col·lectius. Comportament en desastres. Efectes i conseqüències dels desastres. Reacció davant de situació de desastres.  
Grup IV. Policia de trànsit i circulació.  
Tema 31. El trànsit i la seguretat viària: concepte i objectius. L'home com a element de seguretat viària. Els conductors. Els vianants. El vehicle. Les vies.  
Tema 32. La normativa sobre trànsit circulació de vehicles de motor i seguretat viària: la Llei de Bases i el seu text articulat. Tipificació de les principals infraccions. Infraccions de trànsit que constitueixen delicte. El Codi de Circulació i els seus preceptes encara vigents.  
Tema 33. El Reglament General de Circulació. Estructura. Principals normes de circulació.  
Tema 34. El Reglament General de Conductors. Normes generals. Classes dels permisos de conduir i els seus requisits. Validesa. Equivalències.  
Tema 35. Reglament General de Vehicles. Normes generals. Categories. Les seues condicions tècniques. La inspecció tècnica de vehicles. Assegurança obligatòria de responsabilitat civil. Infraccions i diligències policials.  
Tema 36. Reglament del Procediment Sancionador en Matèria de Trànsit. Fases del procediment i contingut. Mesures cautelars: immobilització de vehicles. Retirada de vehicles de la via.  
Tema 37. El transport. Classes de transport. Servei públic de viatgers i servei públic de mercaderies o mixt. El servei privat. Transport escolar i de menors. Transport de mercaderies perilloses.  
Tema 38. Alcoholèmia. Legislació aplicable. Taxes d'alcoholèmia. Normes d'aplicació per a les proves reglamentàries. Infraccions i diligències policials.  
Tema 39. Els accidents de trànsit: concepte i consideracions prèvies. Les seues causes, classes i fases. Actuacions de la policia local en accidents de trànsit: d'urgència i tecnicoadministratives.  
Tema 40. La senyalització. Òrgans competents en matèria de trànsit i seguretat vial. El Consell Superior de Trànsit. Especial consideració de les competències municipals.  
Grup V. Entorn local del municipi.  
Tema 41. Villanueva de Castellón: història, toponímia i edificis emblemàtics.  
Tema 42. El terme municipal de Villanueva de Castellón: extensió, límits, accidents naturals, paratges i polígons. Guia de carrers i vies veïnals i comarcals. Població. Festes.  
Tema 43. Principals vies de comunicació del municipi i les seues denominacions. Sèquies de reg i els seus ramals.  
Tema 44. L'Ajuntament de Villanueva de Castellón: organització municipal, competències, funcionament. Mancomunitats i consorcis de què forma part el municipi. Municipis que els integren i competències. Comarca geogràfica a què s'adscriu el municipi; límits i municipis d'esta comarca. Demarcació jurisdiccional. Demarcació amb altres forces i cossos de seguretat. Centres mèdics.»  
Villanueva de Castellón, 22 de març de 2010.- L'alcalde president: Alfred Gregori i Puig.